
A közszolgálati állomány adat-és információbiztonsági felkészültsége

A XXI. század elején megjelent technológiai eszközök alapjaiban változtatták meg életünket. A gyors fejlődés és az okos eszközök elterjedése olyannyira befolyásolják mindennapjainkat, hogy mára már annak nélkülözhetetlen részévé váltak. Életünk felgyorsult, mindent gyorsan és hatékonyan szeretnénk elintézni, és ezt várjuk el a közigazgatástól, mint az állam végrehajtó hatalmától is.
Az e-közigazgatás térnyerésével párhuzamosan a hazai közigazgatásban is megindult a digitalizáció folyamata, amelynek eredményeként a papíralapú ügyintézés helyett az elektronikus ügyintézés vált elsődlegessé a hatékonyabb és gyorsabb ügyintézés megvalósításának érdekében. Az anyakönyvi igazgatás életében ezzel egy 125 éves gyakorlat zárult le és kezdetét vette a technológia nyújtotta lehetőségek kiaknázása ezen e területen.
Azonban a közigazgatási ügyintézés digitalizációja számos kiberbiztonsági kérdést vet fel mind a mai napig. 
Kutatásomban azt vizsgáltam, hogy információbiztonsági szempontból hol tart ez a folyamat, hogyan tudott a közigazgatási állomány igazodni az állampolgárok, illetve az európai uniós elvárásokhoz az e-közigazgatás szervezetrendszerének kialakítása során. Emellett, ismertettem a szakterületre vonatkozó hatályos jogszabályi előírásokat, amelyek célja az állampolgárok személyes adatainak, valamint az ügyintézésre vonatkozó információbiztonsági kritériumok teljesüléseinek garantálása. 



